Műhely

Gyermekkori inspirációk

Ahhoz, hogy világos legyen, hogy mit-miért- és hogyan készítek a műhelyemben, néhány életrajzi körülményről is beszélnem kell. Mi az én módszerem?- hogy jutottam el a babacipő készítéséhez- milyen segítséget tudok nyújtani azoknak, akik ezzel a problémával küzdenek?

Gyerekkoromban nagyon szerettem a meséket. A baba házat, s kellékeit magam készítettem el. A szomszédunkban lakó néni bedolgozó volt a Pécsi kesztyű gyárba. Tőle kaptam bőr hulladékokat, szűcstűt, maradék cérnákat, s gyakran néztem, hogy készíti a kézzel varrott bőrkesztyűket. Már itt egész kicsiként érdekelt, hogy mit készíthetek a hulladék bőrökből.

Választott hivatás

A választott szakmám: óvónő lett, amiben 30 évig dolgoztam. A tanításhoz magam készítettem az eszközeimet, dramatizáláshoz fejdíszeket. Saját tervezésű játékaimmal, sokszor örvendeztettem meg a csoportomat. Itt szeretnék megmutatni egy olyan babát, amit a bábműhelynek köszönhetek, illetve az inspiráció innen adódott. A neve Bóbita. Amit tudni lehet róla, hogy nemcsak egy kicsiknek való baba, hanem egy ritmushangszer is egyben. Alkalmas mondókázgatásra, úgy hogy közben a ritmust tapsoltatjuk vele. Nagyon ajánlom óvodákba beszoktatós időszakra.  Városi rendezvényeken kézműves délutánokat tartottam gyerekeknek.
Továbbképzések a pályán

Pedagógus továbbképzés keretein belül elvégeztem a népi játszóház vezető képzőt, ahol a bőr újra felbukkant az életemben. Szerettem vele dolgozni, a különböző fonás technikákkal nyakbavaló ékszereket, s tarsolyokat készítettem.

Akkoriban jelent meg Magyarországon a nemezelő tű, mely új megvilágításba helyezte a nemezelést. Olyan apró részlet kidolgozásra képes, melyet a hagyományos vizes módszerrel soha nem lehet elérni. A szobrászkodásnak ez a műfaja egészen magával ragadott. Témáim továbbra is a mese és a játék kategóriából kerültek elő. Internetes kutatásaim eredménye lett Brigitte Krag Hansen könyve, mely segítette, hogy minél inkább elsajátítsam ezt a technikát.

Gyapjúból álmodott mesék

Az óvoda, ahol dolgoztam, megnyert egy nemzetközi projektet: Mesével Európába címmel. Ennek a munkaközösségnek a vezetője lettem. Az első kiállításom is erre az eseményre készült: gyapjúból álmodott mesék címmel, tűnemezelt figurákból. Felnőtteknek ekkor tartottam foglalkozásokat, nemezelés témában.

Az ásványok és a spiritualitás

Az ásványok és a növények világa szintén meghatározó erővel bírnak az alkotásaimban. Az ásványok (élő organizmusok)  különleges gyógyító és energia közvetítő hatásairól már biztosan hallottak, ezért amikor csak lehetséges a munkáimba  be építem őket pl. a mackóim szeme Ónix gyöngyből készül. Az ónix a régi világ amulettje volt, védelmet tulajdonítottak neki a boszorkányság ellen. Az Atlantiszi 12 szent kő egyike. Feszültség oldó (segít alvászavar esetén). Erőt ad, erősíti az immunrendszert, csillapítja a félelmet, távol tartja a negatív energiákat, fokozza a koncentrációt. Ékszereket is készítek ásványokból spirituális szabályok követésével.
Növények az alkotásban
 Családi örökség a növények szeretete, ez is gyakran ad témát, illetve szívesen használok élő kiegészítőket. (virágkötészetet is tanultam)
Babagyurma

A következő anyag, amelyben próbáltam elmélyedni a babagyurma volt. Ezzel azért próbálkoztam, mert gondos védekezés ellenére a molyok megtámadták a gyapjú munkáim egy részét.
Versenyekkel a fejlődés útján
A Bababarát Egyesületre akadva, elindultam az Országos Versenyen ahol a megmérettetés által pozitív visszajelzést kaptam. Itt már elértem az aranykoszorús mesteri címet. Az országos és nemzetközi versenyek segítik a fejlődésünket, újabb inspirációk érnek bennünket azáltal, hogy látjuk egymás munkáit Az Egyesület szervezésében Németországban egy bababörzén újabb anyaggal ismerkedtem meg ez a maci szőr.

Az első kísérleti mackó nagyon jól sikerült, a család azóta is verseng, hogy kié legyen. A macik alkalmasak arra, hogy különböző karakterek legyenek (ez azóta is inspirál folyamatosan, egy szín, egy szőrfajta, mindig új karaktert ad) 

A Magyarországon rendezett nemzetközi versenyen is részt vettem. Ott kritérium abban a kategóriában, melyben indultam, hogy minden apró kiegészítő, saját készítésű legyen. Így muszáj volt a cipőt, a macira elkészítenem. Sokat kísérleteztem, s megkérdeztem a szomszédunkban lakó cipész véleményét is.
Az alkotás lelki tényezői
Minden, amit csinálunk, az hatással van az életünk különböző területeire, s ahogy fejlődünk valamelyikben annak a hatása megmutatkozik máshol is. Pl. amikor elkezdtem a macikkal foglalkozni utána a baba készítésben magasabb szintre jutottam. A virágkötészettel csak mindig mellék szálon foglalkoztam, de ezen a területen is látványos fejlődést tapasztaltam.

Nagyon szeretem a különleges, egyedi dolgokat. Ez a munkáimban úgy köszön vissza, hogy semmiből nem készítek két egyformát. Ha valami felkelti az érdeklődésemet, akkor minden tudásom beleadom: a színek, formák, szimbólumok egységében próbálom elkészíteni, nagy szeretettel, s emiatt kötődöm is hozzájuk. Az alkotás folyamata követel némi alázatot- nem csak a technikai tudásról szól - benne van, a lelki fejlődés folyamata. Ez kihívás is akkor, amikor tanítunk valamit.

